Budyšin (SN/bn). We wobłuku rjadu Serbskeho ludoweho ansambla „Zynki a linki“ su fletistka Marie-Luise Fryčowa, perkusionist Benedikt Sauber a na dźiwadźelnicu studowaca Božena Bjaršec wčera hudźbno-literarny wječor w Budyskej Röhrscheidtowej bašće wuhotowali. Mjez kompozicijemi Jana Pawoła Nagela, Igora Strawinskeho a Detlefa Kobjele recitowaše Bjaršec teksty Jana Larasa, kotremuž bě wječor składnostnje 100. posmjertnin wěnowany. Mjez druhim čitaše wona štyri kapitle prěnjeho dźěla powědančka „Wobwěšenca mzda“, jednoho z rědkich přikładow serbskeje fantastiskeje resp. hrózbneje (Grusel) literatury, štož pokazuje, zo je Edgar Allan Poe tež łužiskich awtorow wobwliwował.
szl_Latn